Diari Oficial de la Generalitat Valenciana


Sumari del DOGV 8865, del 24-07-2020 (2020/6033)

RESOLUCIÓ de 22 de juliol de 2020, de la directora general de Personal Docent, de la Conselleria d'Educació, Cultura i Esport, per la qual es convoca el procediment d'adjudicació de destinacions amb caràcter provisional, en pràctiques i interí, en els cossos docents de catedràtics i professors d'Ensenyament Secundari, de catedràtics i professors d'escoles oficials d'idiomes, de professors tècnics de Formació Professional, de catedràtics i professors de Música i Arts escèniques, de catedràtics i professors d'Arts Plàstiques i Disseny i de mestres de taller d'Arts Plàstiques i disseny per al curs 2020/2021.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8865

Data del DOGV
:   24-07-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/6033


Data del document
:   22-07-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 22 de juliol de 2020, de la directora general de Personal Docent, de la Conselleria d'Educació, Cultura i Esport, per la qual es convoca el procediment d'adjudicació de destinacions amb caràcter provisional, en pràctiques i interí, en els cossos docents de catedràtics i professors d'Ensenyament Secundari, de catedràtics i professors d'escoles oficials d'idiomes, de professors tècnics de Formació Professional, de catedràtics i professors de Música i Arts escèniques, de catedràtics i professors d'Arts Plàstiques i Disseny i de mestres de taller d'Arts Plàstiques i disseny per al curs 2020/2021. [2020/6033]  
  
La Llei orgànica 2/2006, de 3 de maig, d'educació, modificada per la Llei orgànica 8/2013, de 9 de desembre, per a la millora de la qualitat educativa, estableix en la seua disposició addicional sisena la facultat de les comunitats autònomes per a ordenar la seua funció pública docent, en el marc de les seues respectives competències, respectant en tot cas, les normes bàsiques contingudes en aquesta.  
La present convocatòria té com a finalitat establir el procediment de provisió de llocs per a l'inici del curs escolar 2020-2021, mitjançant el sistema de sol·licitud telemàtica que s'ha aplicat amb anterioritat, que possibilita una gestió eficient, compta amb les degudes garanties procedimentals per al professorat participant i permet agilitar la incorporació del personal funcionari de carrera i interí als centres educatius amb el temps suficient per a participar en les tasques d'inici del curs escolar.  
  
Així mateix, el procediment permetrà al personal funcionari interí que ocupa vacants adjudicades segons el que preveu la Resolució de 20 de juny de 2019, de la Direcció General de Centres i Personal Docent (DOGV 8577, 25.06.2019) classificades com de difícil provisió, prorrogar el seu nomenament per un curs més.  
En la tramitació d'aquesta resolució s'ha complit el que es preveu en l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, i l'article 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
  
Per tot això i en virtut de les atribucions conferides per l'art. 85 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), la Direcció General de Personal Docent acorda convocar un procediment d'adjudicació de destinacions amb caràcter provisional, en pràctiques i interí en els cossos docents de catedràtics i professors d'Ensenyament Secundari, de catedràtics i professors d'escoles oficials d'idiomes, de professors tècnics de Formació Professional, de catedràtics i professors de Música i Arts Escèniques, de catedràtics i professors d'Arts Plàstiques i Disseny i de mestres de taller d'Arts Plàstiques i Disseny per al curs 2020/2021, d'acord amb les bases següents:  
  
Primera. Objecte i àmbit d'aplicació  
La present convocatòria té com a finalitat establir el procediment d'adjudicació de destinacions amb caràcter provisional, en pràctiques i interí en els cossos docents de catedràtics i professors d'Ensenyament Secundari, de catedràtics i professors d'escoles oficials d'idiomes, de professors tècnics de Formació Professional, de catedràtics i professors de Música i Arts Escèniques, de catedràtics i professors d'Arts Plàstiques i Disseny i de mestres de taller d'Arts Plàstiques i Disseny per al curs 2020/2021, mitjançant sol·licitud telemàtica.  
  
  
Segona. Participació voluntària  
Pot participar de manera voluntària el personal funcionari de carrera dels cossos afectats per la present norma dependent de la Generalitat Valenciana que, trobant-se en qualsevol de les situacions d'excedència que impliquen pèrdua de la destinació definitiva, desitge reingressar al servei actiu i complisca els requisits per a això. (Apartat de participació, 1-Reingressats)  
Tercera. Participació forçosa  
3.1. Estan obligats a participar en aquest procediment el personal funcionari de carrera o en pràctiques, que depén de l'àmbit de gestió de la Generalitat Valenciana, sempre que no hagen obtingut destinació definitiva en els concursos de trasllats convocats anteriorment, ni hagen obtingut destinació provisional per al curs 2020/2021 per qualsevol altre procediment de provisió de llocs de treball, que es trobe en alguna de les situacions següents:  
a) Tant el personal funcionari de carrera que durant el curs escolar 2019/2020 estiga prestant serveis amb caràcter provisional en centres dependents de la Conselleria d'Educació, Cultura i Esport, com el funcionariat adscrit a l'estranger que estiga obligat a reingressar al servei actiu en el curs 2020/2021. (Apartat de participació, 2- Provisionals).  
  
b) El personal funcionari de carrera reingressat en el servei actiu durant el curs escolar 2019/2020.(Apartat de participació, 2- Provisionals).  
c) El personal funcionari de carrera sense destinació definitiva per suspensió de funcions, una vegada complida la sanció.(Apartat de participació, 2- Provisionals).  
d) Personal aspirant seleccionat en els procediments selectius convocats per la Conselleria d'Educació, Cultura i Esport que ha realitzat les pràctiques durant el curs escolar 2019/2020. (Apartat de participació, 2- Provisionals).  
e) El personal docent seleccionat en els diferents processos selectius convocats per la Conselleria d'Educació, Cultura i Esport que no haja superat la fase de pràctiques o tinga concedida la pròrroga per a la realització de la fase de pràctiques durant el curs escolar 2020/2021. (Apartat de participació, 3- Pràctiques).  
3.2. També estan obligats a participar en aquest procediment el personal funcionari interí integrant de la borsa de treball, que es trobe activat en el moment de l'adjudicació d'inici de curs, descrita en l'article 4 de l'Acord de 23 de novembre de 2010, subscrit per la Conselleria d'Educació i les organitzacions sindicals, pel qual s'estableix el sistema de provisió de llocs de treball en règim d'interinitat publicat per Resolució de 26 de novembre de 2010, del director general de Personal. (Apartat de participació, 4- Interins.  
  
  
Quarta. Publicació de codis i vacants  
4.1. A fi que els participants de la present convocatòria puguen realitzar les seues peticions, es publicarà en la pàgina web de la Conselleria d'Educació, Cultura i Esport la relació de centres existents en les diferents localitats compreses en l'àmbit de gestió d'aquesta Conselleria, així com les àrees i subàrees en les quals s'han agrupat aquests. També es publicarà la relació d'especialitats i la seua codificació a l'efecte de la presentació d'instàncies.  
4.2. Finalitzada l'adjudicació de comissions de servei convocada per Resolució de 26 de maig de 2020 (DOGV 8823, 29.05.20), de la Direcció General de Personal Docent, i amb almenys 48 hores d'antelació a l'adjudicació de les destinacions per a l'inici del curs, es publicarà en la pàgina web de la Conselleria d'Educació, Cultura i Esport la llista de vacants amb què es realitzarà aquest procediment, tenint en compte que totes elles han de correspondre a llocs de treball previstos en la planificació educativa. En aquesta llista els llocs de titulars que es troben prestant serveis en altres destinacions però que normativament poden tornar a ocupar els seus llocs d'origen al llarg del curs escolar (places afectades) apareixeran com substitució indeterminada.  
  
  
Cinquena. Sol·licituds  
5.1. Tot el personal participant haurà de presentar la sol·licitud telemàtica, que serà tramitada a través de la pàgina web de la Conselleria d'Educació, Cultura i Esport (http://www.ceice.gva.es). No s'admetrà la presentació de sol·licituds en cap registre físic.  
5.2. La presentació telemàtica de la sol·licitud de participació s'efectuarà per mitjà del codi d'usuari i contrasenya que s'establisquen en l'aplicació.  
5.3. Per a efectuar consultes sobre els resultats que obtinga en un procés concret, la persona interessada podrà accedir amb el codi d'usuari i la citada contrasenya.  
5.4. Les sol·licituds del personal funcionari de carrera i en pràctiques comprés en els apartats de participació: 1-Reingressats, 2-Provisionals i 3-Pràctiques, es realitzarà a través de l'aplicació d'adjudicació de principi de curs.  
5.5. La sol·licitud del personal funcionari interí, comprés en l'apartat de participació 4-Interins, es realitzarà a través de l'aplicació d'adjudicació contínua regulada en la Resolució de 23 de gener de 2018, de la Direcció General de Centres i Personal Docent.  
  
Sisena. Relació provisional i definitiva de participants  
6.1. Amb anterioritat a la resolució definitiva d'aquesta convocatòria, es publicarà la relació ordenada dels participants. Contra aquesta relació podran presentar-se reclamacions en el termini de dos dies hàbils a comptar des de l'endemà de la publicació de la relació de participants, que es dirigiran a la Direcció General de Personal Docent. Aquestes reclamacions únicament podran presentar-se per via telemàtica a través del correu electrònic que apareixerà en la web de la Conselleria.  
6.2. Una vegada revisades les reclamacions, es publicaran les llistes definitives de participants amb les rectificacions que pertoquen.  
  
Setena. Peticions  
7.1. Funcionariat de carrera i en pràctiques  
7.7.1. El nombre de peticions que cada participant podrà sol·licitar no podrà excedir 300. A l'efecte d'obtenció d'un lloc, aquelles persones que participen consignaran els codis de centres, localitats, subàrea, àrea i província i tipus de places que sol·liciten per ordre de preferència.  
  
7.1.2. Les peticions podran fer-se a centre concret, localitat, subàrea, àrea i província, sent compatibles totes les modalitats. En els quatre últims casos s'adjudicarà el primer centre de la localitat, subàrea, àrea i província amb lloc vacant en el mateix ordre en què apareguen anunciats.  
7.1.3. El personal docent que puga participar per més d'una especialitat les prioritzarà en el lloc reservat per a això en la instància de participació, combinant-les en l'ordre successiu que establisca cada participant amb les seues peticions de centre, localitat, subàrea, àrea i província.  
7.1.4. Si es demana més d'un lloc-especialitat d'un mateix centre, localitat, subàrea, àrea i província, serà necessari repetir el centre, localitat, subàrea, àrea i província tantes vegades com llocs sol·licitats. No obstant el que s'ha exposat anteriorment, a fi de simplificar i facilitar al professorat participant la realització de les seues peticions, qualsevol interessada o interessat que desitge sol·licitar tots els centres corresponents a una localitat, subàrea, àrea i província podrà, en lloc de realitzar la petició consignant els codis de tots i cadascun dels centres per ordre de preferència, anotar únicament els codis corresponents a la localitat, subàrea, àrea, província i lloc-especialitat, i en aquest cas s'entendrà que sol·licita tots els centres de la localitat, subàrea, àrea o província de què es tracte en el mateix ordre de preferència amb el qual apareixen publicats.  
Si respecte a tots els centres d'una localitat, subàrea, àrea o província desitja sol·licitar-se algun o alguns d'aquests prioritàriament, aquests centres hauran de consignar-se com a peticions individualitzades per ordre de preferència i a continuació consignar el codi corresponent a la localitat, subàrea, àrea o província i lloc-especialitat, i es consideraran incorporats a les seues peticions els restants centres en el mateix ordre en què apareixen publicats.  
No obstant això, els llocs dels centres d'educació especial, centres penitenciaris, centres de reeducació, centres anteriorment catalogats com centre d'acció educativa singular (CAES), seran de petició voluntària i només s'adjudicaran si se sol·liciten expressament.  
7.1.5. El funcionariat de carrera que participe amb caràcter forçós i el funcionariat en pràctiques haurà de fer constar necessàriament l'ordre de preferència de les províncies. Si no s'han consignat aquests criteris de prioritat o s'han esgotat els consignats o, si és el cas, no s'ha confirmat la sol·licitud, serà adjudicat d'ofici en qualsevol de les places disponibles. A aquest efecte, s'adjudicarà el primer centre de la localitat, subàrea, àrea o, si escau, província amb lloc en el mateix ordre en què apareguen publicats.  
7.2. Personal funcionari interí  
7.2.1. La forma de participació del personal funcionari interí s'ajustarà al procediment establit en la Resolució de 23 de gener de 2018, de la Direcció General de Centres i Personal Docent, per la qual es regulen els procediments d'adjudicació contínua de llocs de treball i de provisió de llocs de difícil cobertura.  
No serà necessari modificar la sol·licitud de l'adjudicació contínua i serà vàlida l'última sol·licitud presentada per a obtindre destinació en aquest procediment de provisió.  
7.2.2. El personal aspirant que estiga desactivat en el moment en què s'òbriga de nou l'aplicació telemàtica per a les adjudicacions contínues continuarà estant desactivat llevat que s'active per a aquesta adjudicació; tot això de conformitat amb el que s'estableix en l'article 1.2 de la Resolució de 21 de desembre de 2015, per la qual es modifica el sistema de provisió de llocs de treball en règim d'interinitat aprovat per la Resolució de 26 de novembre de 2010.  
7.3. Normes comunes  
7.3.1. Les peticions de centre de les escoles oficials d'idiomes i les relatives als serveis psicopedagògics escolars de sector (SPE) per a l'especialitat d'Orientació Educativa es realitzaran d'acord amb la codificació establida en la relació de centres. A l'efecte de l'assignació de les places adjudicades en aularis d'escoles oficials d'idiomes i en els SPE, la direcció d'aquests procedirà a assignar en acte públic, a falta d'acord unànime de tot el personal adjudicat en la corresponent especialitat, durant el primer dia de setembre, les seus en les quals s'impartirà docència, d'acord amb l'ordre d'adjudicació de la relació de participants definitiva.  
7.3.2. Així mateix, si els llocs que se sol·liciten tenen caràcter d'itinerant/compartit o si se sol·liciten llocs de titulars que es troben prestant serveis en altres destinacions però que normativament poden tornar als llocs dels quals són titulars al llarg del curs escolar (places afectades) o llocs a temps parcial, es farà constar aquesta circumstància en l'espai reservat a aquest efecte en l'apartat de petició de la instància.  
  
7.3.3. Només el personal funcionari interí podrà sol·licitar llocs de qualsevol titular que es troba prestant serveis en una altra destinació però que normativament pot tornar al seu lloc d'origen al llarg del curs escolar (places afectades) i llocs a temps parcial.  
  
Huitena. Terminis  
8.1. El termini de presentació i modificació de sol·licituds de peticions es publicarà en la pàgina web de la Conselleria d'Educació, Cultura i Esport.  
8.2. Per al personal funcionari de carrera, únicament s'admetran a tràmit les sol·licituds de peticions confirmades telemàticament a l'Administració educativa dins del termini de presentació i modificació de sol·licituds de peticions.  
8.3. El personal funcionari interí realitzarà aquesta petició mitjançant l'aplicació d'adjudicació contínua regulada en la Resolució de 23 de gener de 2018, de la Direcció General de Centres i Personal Docent, dins del termini de presentació i modificació de sol·licituds de peticions.  
  
8.4. En el supòsit que es presente dins del termini i en la forma escaient més d'una sol·licitud de peticions, només es tindrà en compte l'última presentada. Finalitzat el termini de presentació de sol·licituds, no s'alteraran les peticions per cap concepte.  
  
Novena. Criteris d'adjudicació  
9.1. En la resolució d'aquesta convocatòria hi haurà una prelació en l'adjudicació de vacants de la manera següent:  
1. Adjudicació relativa al personal funcionari de carrera.  
2. Adjudicació relativa al personal funcionari en pràctiques.  
3. Adjudicació relativa al personal funcionari interí.  
9.2. Per a l'obtenció de destinació, la prioritat estarà determinada, en el cas del funcionariat comprés en la base tercera, 3.1, en els apartats a, b, c, d i e, per la promoció d'ingrés més antiga, i dins d'aquesta, per la puntuació obtinguda en el procés selectiu.  
9.3. Per a l'obtenció de destinació del personal docent comprés en la base tercera, apartat e, s'ordenarà entre ells d'acord amb la llista d'aspirants seleccionats en el procediment selectiu.  
9.3. Per al personal comprés en la base tercera, apartat 3.2, l'obtenció de destinació es determinarà per l'ordre que posseïsca en la llista de professorat interí. No obstant això, de conformitat amb el que s'estableix en la disposició addicional quarta de la Resolució de 26 de novembre de 2010, del director general de Personal per la qual s'acorda la publicació de l'Acord de 23 de novembre de 2010 subscrit per la Conselleria d'Educació i les organitzacions sindicals pel qual s'estableix el sistema de provisió de llocs de treball en règim d'interinitat, i l'Addenda que ho modifica, publicada mitjançant la Resolució de 21 de desembre de 2015, el personal docent interí en vacant classificada de difícil provisió, podrà prorrogar-la per un curs més, sense que la duració de la mateixa puga excedir de dos cursos escolars, i per tant, tindrà preferència per a romandre en la plaça que ocupe en el curs 2019-2020, sempre que:  
a) La sol·licite en primer lloc en la relació de vacants.  
b) La plaça que haja ocupat durant el curs 2019-2020, continue vacant en el pròxim curs, o existisca una vacant de la mateixa especialitat en el centre.  
  
Deu. Adjudicació de destinacions  
10.1. Amb anterioritat a l'adjudicació de destinacions previstes en la present resolució, la Direcció General de Personal Docent procedirà a adjudicar destinació provisional al personal funcionari de carrera dels cossos de catedràtics i professors d'Ensenyament Secundari, de catedràtics i professors d'escoles oficials d'idiomes, de professors tècnics de Formació Professional, de catedràtics i professors de Música i Arts Escèniques, de catedràtics i professors d'Arts Plàstiques i Disseny i de mestres de taller d'Arts Plàstiques i Disseny que haja sigut declarat personal funcionari suprimit o desplaçat.  
10.2. La Direcció General de Personal Docent publicarà la relació definitiva de l'adjudicació en la pàgina web de la Conselleria d'Educació, Cultura i Esport (http://www.ceice.gva.es). Mitjançant aquesta publicació es considerarà notificat a tot el personal participant.  
10.3. Els nomenaments derivats d'aquest procediment s'iniciaran el dia 1 de setembre de 2020, i finalitzaran segons l'acord de 26 de maig de 2016 pel qual es modifica la durada dels nomenaments dels funcionaris interins docents.  
10.4. No obstant això, de conformitat amb el que es disposa en la disposició addicional quarta de la Resolució de 26 de novembre de 2010, del director general de Personal, per la qual s'acorda la publicació de l'Acord de 23 de novembre de 2010, subscrit per la Conselleria d'Educació i les organitzacions sindicals, pel qual s'estableix el sistema de provisió de llocs de treball en règim d'interinitat, i l'addenda que el modifica, publicada mitjançant la Resolució de 21 de desembre de 2015, el nomenament del personal docent interí en vacant de difícil provisió tindrà una duració d'un curs escolar, prorrogable per un curs més, sense que la duració d'aquest puga excedir dos cursos escolars, independentment del lloc que ocupe l'aspirant en la corresponent borsa, llevat que siga proveït per funcionari o funcionària de carrera en virtut de concurs de trasllats o de l'acte de suprimits, siga objecte de supressió conformement a les necessitats docents, es reincorpore la persona titular, perda la seua qualificació de lloc de difícil provisió o adquirisca l'aspirant la condició de funcionari de carrera.  
  
  
Onze. Normes d'adjudicació i sol·licitud de província per a l'adscripció d'ofici del personal funcionari interí  
11.1 Per al personal funcionari interí, tots els llocs seran de petició voluntària, però d'acceptació obligatòria si han sigut sol·licitats.  
  
11.2 Els participants hauran de triar almenys una província.  
11.3 Per al supòsit que la plaça no siga triada voluntàriament per cap aspirant, s'adjudicarà d'ofici i la seua acceptació serà obligatòria, respectant la preferència provincials consigna. El procediment serà el següent: la plaça s'adjudicarà en ordre invers en la respectiva borsa de treball a aquell participant que estiga obligat per la seua preferència provincial. No s'afegirà d'ofici cap província per a l'adjudicació dels llocs que no es cobrisquen voluntàriament, excepte en el cas en què el participant no n'haja triat cap, i llavors se li afegiran les tres en l'ordre preestablit.  
11.4 En cap cas seran adjudicades les places amb requisit lingüístic a les persones participants que no el posseïsquen, siga aquesta adjudicació d'ofici o per petició voluntària de la persona interessada.  
  
Dotze. Desactivació temporal i exclusió de les borses del personal funcionari interí  
12.1. Es consideraran en situació de desactivació temporal en les borses les persones aspirants que en el moment de produir-se l'adjudicació es troben desactivades de conformitat amb l'apartat 1 de la Resolució de 21 de desembre de 2015, del director general de Centres i Personal Docent, pel qual s'acorda la publicació de l'addenda subscrita per la Conselleria d'Educació, Investigació, Cultura i Esport i les organitzacions sindicals, per la qual es modifica el sistema de provisió de llocs de treball en règim d'interinitat aprovat per la Resolució de 26 de novembre de 2010.  
12.2. Serà exclòs de les borses el personal funcionari interí que, havent participat i obtingut destinació, incórrega en algun dels supòsits d'exclusió regulats en l'article 8 de la Resolució de 26 de novembre de 2010 abans esmentada.  
  
Tretze. Requisits generals  
13.1. La disposició addicional de la Resolució de 9 de maig de 2014, de la Direcció General de Centres i Personal Docent, per la qual es regula el registre de titulacions per als procediments de provisió de llocs de personal docent no universitari de la Comunitat Valenciana, va establir un termini perquè el personal integrant de les borses de treball, que per modificacions legislatives o reglamentàries no estiguera en possessió de la titulació acadèmica que faculta per a l'ingrés en el cos i especialitat en què està inscrit, poguera desactivar-se de la borsa de treball. En aquesta disposició addicional s'indicava també, que el personal funcionari interí que no complira els requisits exigits i no haguera sol·licitat la desactivació, si se li adjudicara un lloc i no disposara de la titulació corresponent o l'acreditació de la capacitació per a impartir l'especialitat de la borsa en la qual es trobe inscrit, segons establisca la normativa vigent, seria exclòs de la borsa corresponent.  
  
13.2. Per a l'acreditació de la competència lingüística necessària per a l'accés i l'exercici de la funció docent en el sistema educatiu valencià, és aplicable el que s'estableix en l'Ordre 3/2020, de 6 de febrer de la Conselleria d'Educació, Cultura i Esport.  
13.3. L'Ordre 35/2018, de 22 d'agost, de la Conselleria d'Educació, Investigació, Cultura i Esport (DOGV 8368, 24.08.2018), per la qual es regula la catalogació amb el requisit lingüístic de valencià de determinats llocs de treball docents en centres docents públics, que imparteixen els ensenyaments de règim especial i altres ensenyaments, estableix en la disposició transitòria primera que el personal funcionari dels cossos docents afectats per l'esmentada norma que no reunisquen el requisit lingüístic de valencià tindran un termini de quatre anys per a acreditar-lo a comptar des de l'entrada en vigor de l'esmentada ordre. Finalitzat el període transitori, els integrants de les borses de treball de professors i catedràtics de Música i Arts Escèniques, mestres de taller, professors i catedràtics d'Arts Plàstiques i Disseny i professors i catedràtics d'escoles oficials d'idiomes que no reunisquen el mencionat requisit quedaran desactivats de la corresponent borsa; per tant, durant aquest període transitori aquest professorat podrà sol·licitar vacants tant en localitats de predomini lingüístic valencià com de castellà.  
  
Així mateix, la disposició transitòria segona disposa que els integrants de les borses de treball afectats per l'Ordre 90/2013, de 6 de novembre, de la Conselleria d'Educació, Cultura i Esport, que no hagen acreditat estar en possessió del requisit lingüístic de valencià, disposaran d'un període extraordinari fins a la finalització del curs escolar 2021-2022 per a l'obtenció de l'esmentat requisit, i durant el qual podran participar en els procediments de provisió de llocs en règim d'interinitat, i tindran circumscrit el dret a la mobilitat a llocs de centres docents públics en localitats de predomini lingüístic castellà. Transcorregut aquest termini, els que no reunisquen l'esmentat requisit quedaran exclosos de la borsa corresponent.  
  
El professorat que vulga acollir-se al període extraordinari regulat en l'apartat anterior haurà de cursar la formació específica que organitze, a aquest efecte, la Conselleria d'Educació, Cultura i Esport.  
  
13.4. És requisit imprescindible perquè siga adjudicat un lloc determinat posseir l'especialitat i els requisits lingüístics del lloc degudament registrats. Aquests requisits seran considerats en el moment de l'adjudicació. El personal participant no haurà de justificar cap d'aquests requisits en aquest procediment, ja que estan en poder d'aquesta administració.  
13.5. Totes les condicions que s'exigeixen en aquesta convocatòria han de complir-se en la data de finalització del termini de presentació de sol·licituds prevista en la base huitena.  
13.6. Podrà ser anul·lada la destinació obtinguda per qualsevol participant que no s'haja ajustat a les normes de la convocatòria.  
  
Catorze. Irrenunciabilitat de destinacions  
14.1. Les destinacions adjudicades en la resolució definitiva d'aquesta convocatòria seran irrenunciables.  
14.2. No obstant l'anterior, per al personal funcionari interí, és aplicable el que s'estableix en l'article 7.4 de la Resolució de 26 de novembre de 2010 que publica l'Acord de 23 de novembre de 2010 subscrit per la Conselleria d'Educació i les organitzacions sindicals; d'acord amb el text consolidat de l'esmentat article aprovat mitjançant la Resolució de 21 de desembre de 2015, del director general de Centres i Personal Docent, per la qual s'acorda la publicació de l'Addenda per la qual es modifica el sistema de provisió de llocs en règim d'interinitat aprovat per Resolució de 26 de novembre de 2010, que estableix que les persones aspirants a qui se'ls haja adjudicat una plaça i no poden prendre'n possessió, per motius de força major per causa sobrevinguda posterior al moment de l'adjudicació, presentaran un escrit junt amb la justificació documental de la dita causa, que seran valorats per tal de mantindre l'exclusió o permetre la reincorporació a la borsa.  
  
  
Quinze. Tractament i protecció de dades  
La Conselleria d'Educació, Cultura i Esport és responsable del tractament de les dades personals recollides en aquest procediment i les tractarà per a gestionar l'adjudicació de destinacions amb caràcter provisional, i interí, en els cossos docents de catedràtics i professors d'Ensenyament Secundari, de catedràtics i professors d'escoles oficials d'idiomes, de professors tècnics de Formació Professional, de catedràtics i professors de Música i Arts escèniques, de catedràtics i professors d'Arts Plàstiques i Disseny i de mestres de taller d'Arts Plàstiques i disseny per al curs 2020/2021 que regula aquesta resolució. La persona interessada pot exercitar els drets d'accés, rectificació, supressió, oposició, limitació, portabilitat i no ser objecte d'una decisió basada únicament en el tractament automatitzat de les seues dades. Informació detallada sobre el tractament de dades en el registre de tractament de dades publicat en www.ceice.gva.es.  
  
  
DISPOSICIÓ FINAL  
  
Aquesta resolució produirà efectes a partir del dia en què es publique en el Diari Oficial de la Generalitat Valenciana.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquest acte, que posa fi a la via administrativa, es podrà interposar un recurs potestatiu de reposició, o bé caldrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant de la directora general de Personal Docent d'aquesta conselleria en el termini d'un mes a comptar des de l'endemà de la publicació.  
b) El recurs contenciós administratiu ha de plantejar-se davant del Jutjat Contenciós Administratiu de València en el termini de dos mesos a comptar des de l'endemà de la publicació.  
  
València, 22 de juliol de 2020.- La directora general de Personal Docent: María Ángeles Herranz Ábalos.